
SNFP Sindicatul National al Functionarilor Publici




 Afiliat la:        Confederaţia Naţională a Sindicatelor „CARTEL  ALFA”

- Membră a Confederaţiei Sindicale Internaţionale (ITUC-CSI)

- Membră a Confederaţiei Europene a Sindicatelor (ETUC-CES)


COMUNICAT DE PRESĂ
29.04.2009
Deciziile guvernamentale – incompetenţă sau interes?
Îngheţarea salariilor bugetarilor – indicator al neputinţei Guvernului Boc de a atrage venituri la bugetul de stat – este rezultatul incertitudinii, nepriceperii şi incoerenţei politicilor guvernamentale care au blocat activitatea instituţiilor publice.

Încălcând Constituţia  prin promovarea OUG 37/2009 privind  unele măsuri de înbunătăţire a activităţii administraţiei publice, reprezetanţii Guvernului subordonează, atât politic şi economic, administraţia publică, făcând cadou oamenilor de afaceri, bineînţeles apropiaţilor politici, instituţii de control – instrumente  în eliminarea concurenţei şi protejarea propriilor afaceri.
Constituţia României, care prin art. 135 prevede ca Statul asigură protecţia concurenţei loiale, este sfidată de Guvernul Boc cu acceptul, spunem noi, al Preşedintelui României, domnul Traian Băsescu, care prin funcţia de garant al Constituţiei, ar trebui să vegheze atât la respectarea acesteia cât şi la buna funcţionare a autorităţilor publice.
Condamnarea bugetarilor la sărăcie, subordonarea politică şi economică a administraţiei publice şi sfidarea importanţei corpului funcţionarilor publici într-un stat de drept - funcţionarii publici fiind garantul stabilităţii şi independenţei aplicării legii – ne determină să declanşăm, în interes public, conflictul de muncă la nivel naţional pe ramura Administraţie Publică.

În acest sens, Sindicatul Naţional al Funcţionarilor Publici(SNFP) a declanşat  acţiunea de strangere de semnături în vederea demarării acţiunilor de protest.
Sindicatul Naţional al Funcţionarilor Publici(SNFP) reprezintă funcţionari publici, diplomaţi,  personal cu funcţii specifice şi personal contractual din cadrul sistemului instituţional al Ministerului Economiei,  Ministerului Finanţelor Publice, Ministerului Muncii, Familiei şi Protecţiei Sociale, Ministerului Mediului, Ministerului Agriculturii, Pădurilor şi Dezvoltării Rurale, Ministerului Sănătăţii, Ministerului Afacerilor Externe, Ministerului Tineretului şi Sportului, Ministerului Transporturilor şi Infrastructurii, Ministerului Întreprinderilor Mici şi Mijlocii, Comerţului şi Mediului de Afaceri, Ministerului Comunicaţiilor şi Societăţii Informaţionale, Consiliului Naţional pentru Studierea Arhivelor Securităţii, şi în administraţia publică locală în Primării, Prefecturi  şi Consilii Judeţene.

